
Vi var, jeg er. Vekk fra Ruinerwold

Til lillebroren min
Med deg deler jeg fortiden
Nå nyter vi nåtiden
På vei mot en lysere fremtid

Prolog

En gang i 2002, da jeg var rundt åtte år og broren min, Edino, var ti, skrev vi en fortelling om spøkelser. Vi ble kjent med Bø-spøkelset på fars kontor. Senere kom det flere til: Sterkespøkelset, Vitsespøkelset, Svømmespøkelset, og så videre. For oss var ikke dette bare historier vi fant på. Det var mer enn ord på papir. I barnehodene våre var alt sammen på ekte. Uten det godmodige Sterkespøkelset fikk jeg ikke sove om kvelden, og Bø-spøkelset var med oss overalt hvor vi gikk. For oss var spøkelsene levende. De ga oss varme, trygghet, beskyttelse – alt det man så sårt trenger som barn.

Da jeg ble eldre, tenkte jeg fortsatt ofte på de gode barndomsårene. Jeg anså den tiden som barnslig og litt rar: Hvordan kunne man tro på spøkelser? I mellomtiden hadde jeg blitt voksen, uten at det noen gang slo meg at ingenting egentlig hadde forandret seg. Spøkelsene var blitt til ånder, historiene ble til dagbøker og fantasiverdenen vår hadde blitt til min fars åndeverden, den vi som familie trodde på alle sammen.

I denne boken beskriver jeg mine egne erfaringer med troen på denne åndelige fantasiverdenen. Jeg forsøker å ta deg med inn i min personlige opplevelse av alle de bisarre situasjonene som oppstod: hvordan jeg mistet meg selv ved å vokse opp i et usunt system, hvordan jeg opplevde ekstremitetene av en ødelagt sjel og hvordan livet ble mer og mer uutholdelig. Og hvordan jeg til slutt våknet opp fra en tro hvor virkelighet og fiksjon var flettet fullstendig sammen. Denne boken handler om hvordan jeg fant igjen meg selv, og om stegene jeg tok for å flykte fra det livet jeg stod fast i ved å forlate gården i Ruinerwold.

Jeg gir ingen fullstendig beskrivelse av situasjonene som utspilte seg i og rundt familien min i denne boken, men deler mine egne minner om hendelser fra en felles fortid. Denne historien er min opplevelse, som kan være forskjellig fra andres erfaringer. Den psykiske manipulasjonen var det tyngste for min del, derfor handler historien min om den. Det skjedde så mye mer i livene våre enn det jeg kan eller vil fortelle om i denne boken. Noen av de hendelsene var veldig heftige. Men de er ikke min historie. En del av hendelsene har allerede blitt fortalt på andre måter. Og noen blir kanskje værende for alltid hos dem som måtte gjennomgå dem. Det er opp til dem å dele sin opplevelse av fortiden, eller å la være. Derfor har jeg, med noen få unntak, holdt familiemedlemmer utenfor historien min så langt det lar seg gjøre. Faren min er et unntak, fordi han er uløselig knyttet til systemet jeg vokste opp i. Livet mitt ble formet av hans kontroll, og alle erfaringene mine er direkte eller indirekte knyttet til hans påvirkning.

Jeg besvarer ikke spørsmålet om hvorfor hendelsene fant sted. Mye er fortsatt et mysterium for meg også. Resonnementene til faren min var ofte ubegripelige. Jeg overlater til psykiatrien å forklare tilstanden han var i.

I de to første kapitlene tar jeg deg med til fars tankegods, slik jeg gjentatte ganger kom over det i bøkene hans. Det er det som legger grunnlaget for troen hans. Etterpå beskriver jeg mine følelser og opplevelser av livet slik jeg erfarte det på den tiden. Mitt syn på fortiden er fullstendig endret, og jeg ser det meste av den fra et helt annet perspektiv nå. Der jeg tidligere uttrykte lite følelser – det var det ikke rom for – dukker det nå opp mange følelser når jeg tenker tilbake på de stundene. I denne boken holder jeg meg likevel så nær den jeg var da som mulig, for å yte historien rettferdighet.

Jeg håper historien min kan være til støtte for enhver som leter etter en utvei fra det som hindrer dem i å være den de er. Jeg håper du kan finne styrke i denne boken til å finne veien til din egen lykke. Uansett hvilken situasjon du står i finnes det alltid en utvei, det er alltid en måte å finne friheten på. Det er definitivt ikke enkelt, men du er verdt det. Du er verdt å være deg selv. Fordi du – du er vakrest, best og mest verdifull når du er deg selv.

Han løfter hodet en gang til. Smerten trenger seg helt inn i beina. Solen skinner sterkt i ansiktet hans. Himmelen vender seg mot ham en siste gang. Øynene hans blendes. Smerten dempes.

«Min Gud, min Gud, hvorfor har Du forlatt meg?» roper Jesus, mens tårene langsomt triller nedover ansiktet hans. Den rytmiske dryppingen av blodet hans i den varme sanden banker seg gjennom til himmelens porter. For hver dråpe dunker det hardere. Hjerteslagene hans blir svakere og svakere. Så blir det stille.

Forestillingen er over. Flere titalls tilskuere forlater stedet for å gjenoppta sine jordiske liv. En person står igjen. Troende menn og kvinner. Forvirringen deres er uforståelig. Fremtiden er svart. Det er en blindvei.

I årevis hadde de sett veien til himmelen. Ofte kunne de nesten ta på den. Han hadde vist dem veien. Han var veien.

Hun står der også, på avstand. Hun er hans eneste håp. I henne vokser barnet hans. Barnet til mannen på korset. Mens jorden svikter ham, venter helvete på ham. I tre dager blir han værende i de mørke tunnelene hvor dødsengelen hersker. Guds førstefødte står overfor mørkets fyrste: Lucifer.

Åtte tusen år tidligere valgte denne englenes syndens vei fremfor kyskhetens himmelske vei. Han vendte ryggen til sin egen skaper, Gud den allmektige.

Omtrent på den tiden kom Guds aller første barn til jorden: menneskehetens opprinnelse. Adam og Eva bodde i den vakre Edens hage og snakket mye med Gud. Han fortalte dem hvordan de skulle leve. Å be var like naturlig for dem som å puste. Alle handlinger var på oppdrag fra den himmelske Far, han var deres læremester.

Guds engler omgav Adam og Eva. Disse himmelske vesenene bodde i åndeverdenen. Adam og Eva levde på jorden i den jordiske verdenen. Engler og mennesker snakket med hverandre hver dag. Det var ikke noe skille mellom det åndelige og det jordiske. Alt var forent i Edens hage.

Men lysets engel, Lucifer, fristet menneskene til det onde. Først Eva, så Adam. De forlot Gud og hørte ikke lenger på ham. Edens ideal gikk tapt. Barn ble født inn i mørket. Kain drepte Abel. Hat og misunnelse spredte seg over hele jorden.

Abel levde videre i åndeverdenen sammen med Guds engler. Han kunne ikke lenger snakke med foreldrene sine, for all kontakt mellom mennesker og åndeverden var brutt. Syndig begjær gjorde at mennesket anså den jordiske kroppen sin som viktigere enn det åndelige livet. Lucifers mørke hadde ført til atskillelse: den åndelige verden og den jordiske verden ble skilt fra hverandre.

Etter Abels død, forberedte englene menneskeheten på at det skulle komme et Guds barn til jorden. Flere titalls forsøk fulgte: Noah, Abraham, Jakob, Josef, David og Elisa. Ingen av dem var rene nok til å være Guds førstefødte. Men det måtte lykkes, for bare Guds sønn kunne åpne veien til himmelriket og gjenoppbygge idealet om Eden. Bare han kunne overvinne den demoniske engelens krefter og bringe mennesket tilbake til Gud. Etter 8000 år var tiden endelig inne. Kristus kom til jorden. Messias kom for å frelse menneskeheten. Jesus var født. Guds sønn vandret blant menneskene.

Men nå ser Jesus rett inn i øynene på helvetes herre. Lucifer smiler. Seieren hans er endelig, han har Guds sønn i sine hender.

Kampen raser i tre dager. En dyp skamfølelse overvelder den stakkars mannen. Etter 35 år har korset tatt livet av ham. I tusenvis av år har Gud og himmelens engler jobbet for å få ham til jorden, mange har kjempet for det. Og nå sitter han her, i dypet av underverdenen, beseiret. Verden er fordømt.

Gud må være veldig skuffet over ham. Fremtiden kunne ha blitt lysere om han hadde fått vise vei. Han kunne ha sørget for fred og fullkommenhet, et ideal som selv de klokeste i verden ikke hadde våget å drømme om. Menneskene ville levd sammen med sine fjerne forfedre. Det åndelige og jordiske hadde igjen blitt ett; sorgen ville ikke eksistert. Hatet ville for alltid høre fortiden til.

Er dette slutten? Kommer Lucifer nå til å ha et grep om jorden for alltid? Er håpet slettet fra historiebøkene?

Det må være en utvei. Gud er allmektig og vil alltid forbli. Djevelen kan aldri vinne.

På den tredje dagen finner Jesus troen igjen. Det er ikke aktuelt å vende tilbake til jorden for å åpne veien til himmelen. Men han kan forberede menneskene på en ny vei. Selv om den ligger langt inn i fremtiden, vil den veien komme!

Helvetes murer sprekker. Et lite lyspunkt forlater den mørke dalen i underverdenen som et stjerneskudd. Jesus vender tilbake til himmelen. Han har en hemmelighet som selv mange av Guds engler ikke vet noe om. Det er en skatt han har etterlatt seg: Hans etterkommere vandrer på jorden.

De beveger seg vestover. De flykter fra tragedien som rammet deres forfedre. Så er havet der. Dette er slutten på reisen deres, men begynnelsen på Guds verk. Det er her Guds sønn skal fødes. Det går 2000 år før Gud igjen har tro på å frelse menneskeheten: 730 000 dager med krig og elendighet.

I september 1952 blir Guds sønn født i en liten landsby i et ubetydelig land et sted på Europas vestkyst. Etter alle disse generasjonene er Guds førstefødte tilbake på jorden igjen. Det barnet er min far.

Guds sønn bærer navnet Gerrit Jan, men verden er ikke klar for ham ennå. Kristne skulle ha forberedt verden og beskyttet Guds barn. De skulle ha oppdradd ham. De skulle ha fortalt ham om hans oppgave her på jorden. Han skulle blitt tatt imot som Messias: frelseren.

I stedet blir han født inn i en vantro og ond verden, uten tilgang til den sanne tro. De fleste mennesker har ingen tro i det hele tatt. Noen mener at de tror på Gud, men de kjenner ikke sannheten. Jesus er fortsatt deres frelser, selv om han ikke har vært messias på to tusen år.

Ingen vet hvem Gerrit Jan egentlig er. Han er et spedbarn som alle andre. Jesus forlater ham, englene drar for å jobbe andre steder på jorden, til og med Gud har mistet troen på sin eneste sønn.

Samtidig dannes en ny religiøs gruppe på en halvøy øst på det asiatiske kontinentet. Dette er begynnelsen på en ny trosretning: troen på den falske profeten.

Den falske profeten, som er født i Nord-Korea, går under navnet Sun Myung Moon. Han tror at han skal befri verden fra alle synder. Han kan få slutt på alle kriger, og på grunn av ham, vil det endelig snart bli lys på jorden igjen. Sun Myung Moon tror at han er messias. Dette blir han fortalt når han er 16 år. I påsken kommer Jesus til ham i et syn og viser ham livsoppgaven: «Fullfør den oppgaven jeg ikke klarte å fullbyrde på jorden».

Flere og flere slutter seg til Sun Myung Moon. Miraklene følger raskt etter, og alle bøyer seg bokstavelig talt for ham. Følgerne hans kaller seg for Enhetskirken. Samtidig som Guds sønn vokser opp på jorden uten å være bevisst på sin egen usedvanlige verdi, vokser den falske profetens makt.

Gerrit Jan vokser opp i en kristen familie. Bibelen er et velkjent tema, men han klarer ikke å finne den røde tråden i den. Han gjør det bra på skolen og begynner tidlig på universitetet. Først studerer han psykologi i Groningen, senere i Amsterdam.

Han utvikler en sterk interesse for filosofiske tekster. Da hans kjære bestemor dør, blir han umåtelig opptatt av døden. Hvorfor dør mennesker? Hvor drar de hen? Han er redd for døden. Hvordan kan det ha seg at folk plutselig er borte når de dør? Er denne smerten en del av livet? Det kan den da ikke være. Det må finnes noe mer enn døden. Men hva? Han grubler på det dag og natt.

Mens han jobber på et pleiehjem for demente eldre, blir han overveldet av håpløsheten i situasjonen. Alle disse menneskene som dør ensomme. Ingen tar seg av dem. Hvilken verdi har livene deres? Å fødes, vokse opp, gå på skole, jobbe, få barn og så vente i ensomhet på døden? Er det alt? Er fødselen bare en straff der man venter på døden i 80 år? Hvor er håpet? Og lykken? Verden virker fordømt.

Han funderer over denne verdens skjebne og klarer ikke å akseptere at alt er meningsløst. Det må finnes et høyere mål for alle, et ideal der døden er like vakker som fødselen. Noe må endres. Men hvem skal gjøre det, og hvordan?

Han innser at det bare er én person som kan gjøre det: han selv. Han sier opp jobben og avslutter studiene. Han begynner å lete etter veien til frelse.

Han leter i flere måneder. Han besøker hundrevis av kirker og blir kjent med mange religioner, men han finner ikke veien noen steder. Ingen kan vise ham det idealet han leter etter.

Så banker noen fra Enhetskirken på døren. Når Gerrit Jan har lest Sun Myung Moons bok, vet han det med sikkerhet. Dette er veien, dette er sannheten.

I 1979 blir han medlem, da er han 26 år gammel. Han føyer seg til kirkens rekker. Sun Myung Moon, som kaller seg Den Sanne Far (True Father), er Jesu gjenkomst: Kristus på jorden.

I fem år lever Gerrit Jan en sekterisk livsstil i denne menigheten. Han lærer om den åndelige verden, hvor alle menneskene som har forlatt livet på jorden befinner seg. Endelig er døden ikke lenger et tap. Døden er ikke slutten. Ånder kan eksistere sammen med menneskene på jorden. Han kan snakke med folk etter at de er døde, han kan snakke med sin avdøde bestemor.

Gerrit Jan tar sine plikter i kirken svært alvorlig. Han vil gjøre alt for å gjøre verden til et bedre sted. En av Den Sanne Fars sønner, som døde i en bilulykke da han var 18 år, kommer til ham. Han heter Heung Jin Moon. Fra åndeverdenen snakker han til Gerrit Jan. Jesus kommer også stadig oftere til Gerrit Jan. Å kommunisere med åndeverdenen blir naturlig for ham. Alle samtalene hans med åndene foregår på engelsk. Det er det eneste språket Gud kan uttrykke seg på, og han har gitt alle himmelske ånder beskjed om å lære seg dette språket.

Under besøkene avslører Jesus stadig mer for ham. Oppgaven hans blir stadig tydeligere. Gerrit Jan er viktigere enn han selv hadde trodd. Han viser seg å spille en avgjørende rolle i verdens frelse. Han skriver ned alle åpenbaringene.

Av Jesus lærer han den sanne måten å be på. Som barn ba han også, men det var ensporet. I likhet med de kristne rundt seg hadde han holdt monologer uten å lytte til Gud. Den sanne bønn er å snakke med Gud, og endelig hører han Guds stemme. Bønn er som et bankende hjerte, det stopper aldri. Hver dag, hver time og hvert minutt snakker Gud til ham. Alt han gjør er på Guds befaling.

I økende grad taler Heung Jin ikke bare til ham, men også gjennom ham. Kirkens medlemmer samles for å høre sønnen til deres messias tale gjennom Gerrit Jan. Han er Heung Jins nye kropp. Gutten som mistet livet så altfor tidlig, er nå tilbake på jorden. Det er et mirakel. Åndeverdenen og den jordiske verden er igjen forent, akkurat som i Edens hage for 10 000 år siden.

Jesus bruker også noen ganger Gerrit Jans kropp for å tale gjennom ham. Etter 2000 år kan mennesker lytte til Kristi ord igjen. Jesus går rundt i kroppen til Guds nye sønn på jorden.

I årevis er Gerrit Jan et aktivt medlem av Enhetskirken uten å møte Den Sanne Far personlig. Men Den Sanne Far må ha fått vite at han eksisterer. Jesus må da ha fortalt ham om Gerrit Jan? Eller så har hans egen sønn, Heung Jin, helt sikkert fortalt faren sin at han snakker gjennom Gerrit Jan.

I november 1984 lar Jesus og Heung Jin Gerrit Jan få møte en datter av Den Sanne Far. Dette skjer i åndeverdenen. Datteren heter Hye Jin Moon. Hun døde som spedbarn, men som ved et mirakel vokste hun opp i åndeverdenen, hvor hun ble undervist av Jesus og Guds engler. Nå er hun en voksen kvinne.

Samme dag møter Gerrit Jan tolv personer i Danmark, de fleste av dem er fra Østerrike. De har hørt at Heung Jin taler gjennom ham og ønsker å følge Gerrit Jan. Han er deres nye veiviser.

Gerrit Jan leder disiplene sine. Han taler til dem med Jesu og Heung Jins ord. En av dem, Magdalena, får ekstra oppmerksomhet. Slik oppdager han at hun har et hemmelig forhold til en av hans tolv andre disipler, den 23 år gamle Josef. Han forteller henne at dette er djevelens verk. Den seksuelle synden de har begått med hverandre, har stengt veien til Gud. Deres begjær er konsentrert om det fysiske, og det går ikke hånd i hånd med et liv viet til Gud og åndene.

I månedene som følger, får Gerrit Jan mange nye åpenbaringer fra åndeverdenen. Hans kritikk av kirkens menn øker. Mange tar ikke Den Sanne Fars lære alvorlig nok. De ødelegger kirken. Lucifer har invadert Enhetskirken.

I et forsøk på å lede sine trosfeller tilbake til den rette veien, legger han frem sine funn: Lederne i Enhetskirken er påvirket av Lucifer, og de må rive seg løs fra djevelen. Han kommer i konflikt med kirken. Enhetskirken forsvarer seg med samme artilleri: Ifølge noen sentrale ledere er Gerrit Jan selv påvirket av Satan. Han må holde seg på rommet sitt, isolert fra de andre. Hver dag strøs han med hellig salt for å jage djevelen bort. Spenningen stiger. Gerrit Jan føler seg truet og forlater kirken. I årene som følger beskjeftiger han seg utenfor kirken, men føler seg likevel som en del av den. Han gjør utallige mislykkede forsøk på å komme i kontakt med Den Sanne Far.

I september 1985 når han individuell fullkommenhet. Det betyr at han fra det øyeblikket er fri fra alt det onde, han er ikke lenger syndig, men akkurat slik Gud en gang skapte Adam: ren og fullkommen. Gud åpenbarer dette for ham personlig. Alt han gjør fra nå av er Guds vilje. Handlingene hans er Guds handlinger, tankene hans er Guds tanker, ønskene hans er Guds ønsker. Han er Guds fullkomne barn.

Fra nå av trenger han heller ikke å tjene som Heung Jins kropp. Gerrit Jan er for fullkommen til å være kroppen til en ånd. Han snakker med åndene, men de snakker ikke lenger gjennom ham. Selv Jesus er ikke ren nok til å tre inn i kroppen hans.

Kort tid etter gifter han seg med Den Sanne Fars datter, Hye Jin. For første gang gifter en mann på jorden seg med en kvinne i åndeverdenen, og ekteskapet deres forener den åndelige og den jordiske verden. Det er en velsignelse fra Gud. Edens hage er nå veldig nær. Alle de religiøse lederne kommer innom åndeverdenen for å gratulere dem: Moses, Jakob, Jesus, Buddha, Muhammed, Abraham, Isak, Elisja, Adam, Gabriel, Konfucius, Mikael, Frans og mange flere. Han skriver et helt bind fylt av alle de vakre ordene han fikk den dagen, alle på engelsk, for det er Guds språk. Det siste ordet er forbeholdt Jesus:

Dearest Gerrit Jan and Hye Jin, my beloved brother and beloved sister.

How happy I am to congratulate you on this Day of Blessing. What a joy to see that God could now give to you what He already wanted to give to me, and of course, already to Adam and Eve. Now the painful memories of my crucifixion will be wiped out. Now everything will be fulfilled on earth. The Kingdom of Heaven will now be built on earth and in Heaven.

(July 1, 1985 – Zwolle, Holland)

Noen av de tolv disiplene fortsetter å følge Gerrit Jan utenfor Enhetskirken. De gir han stadig oftere penger. Slik kan han overleve samtidig som han kan vie seg til å undervise følgerne sine. Noen av dem snakker han med daglig, andre har han bare kontakt med gjennom brevveksling. Magdalena er nesten alltid sammen med ham. Josef er der av og til.

Gerrit Jan skriver bøker for å gjøre læren sin tilgjengelig for andre. Det at han skriver ned sannheten, kan gi verden frelse. Sammen med sin kone, hun i åndeverdenen, begynner han på en dagbok. For når folk først oppdager at han er Guds sønn på jorden, vil de ønske å få vite alle detaljene om livet hans. Han er hellig overbevist om at dagboken hans med tiden vil bli lest mer enn Bibelen.

Groningen, 11. oktober 1986

GJ: Today, I, Gerrit Jan, and my Bride are starting this diary in Groningen, Holland.

This diary will be written with the purpose to be read by generations to come. This diary must give life to the generations to come.

Our goal is to make people aware of how God is taking part in our daily life. How God is near, very near. How God is concerned, very concerned. And how every smallest detail is not small in God’s eyes, no, every ‘smallest detail’ is of absolute importance, once we, as human beings, children of God, live a true life.

Hye Jin: This writing comes from Gerrit Jan’s Bride. My husband, True Adam, Gerrit Jan, is writing it with his left hand, but the words and the spirit of writing are mine. Gerrit Jan’s life is a tragic life, full of suffering. You cannot imagine how much suffering, how much pain. He lives for God, for building God’s Family, and for mankind only. As such, he sacrifices everything for me. As my husband he is loving and harsh. I admire him for that. That is why I trust him absolutely, and that’s why we are totally united. I want everyone to know this, so everyone can learn and follow the heavenly standard.

Magdalena blir opplært i troen. I to år får hun undervisning av Gerrit Jan nesten daglig. Kroppen hennes renses for alle syndene hun har begått i livet. Denne renselsen skjer gjennom bønn. Guds mystiske gjerninger gjennom Gerrit Jans kropp spiller også en viktig rolle i dette.

I april 1988 er renselsen fullført. Nå er hun hellig nok til at ånden til Gerrit Jans kone kan tale gjennom henne. Slik Heung Jin tidligere levde i Gerrit Jans kropp, lever Hye Jin nå i Magdalenas kropp. Etter en stund blir det klart at åndsendringen er endelig. Fra nå av er hun Hye Jin Moon, Gerrit Jans kone. Hun kommer aldri til å være Magdalena igjen. Magdalena er død og lever videre i åndeverdenen. Fortiden hennes er utslettet, og familien kan aldri snakke med henne igjen. Den avdøde Hye Jin er igjen levende på jorden. Et mirakel som er blitt mulig gjennom Gerrit Jans tro.

Det kommer ingen erkjennelse fra Den Sanne Far. Sun Myung Moon kjenner kanskje ikke til at nederlenderen eksisterer engang, nå har han ikke vært medlem av kirken hans på flere år. Likevel holder Gerrit Jan ut. En dag vil han helt sikkert bli akseptert som Den Sanne Fars svigersønn. Han ser frem til den dagen da herr Moon står på døren hans. I årevis venter han på det mirakelet.

Men mirakelet kommer ikke. Enhetskirken har glemt ham. Så får Gerrit Jan endelig innblikk i at Den Sanne Far ikke er så sann som han sier han er, men en bedrager fra djevelens hånd. Han er antikrist, den falske profeten som hele tiden har forsøkt å hindre ham, Gerrit Jan, i å oppdage sannheten, nemlig at han er Messias. Han trenger et nytt navn; han er tross alt den aller første Sanne Far. Han har oppdaget sannheten som en dag vil bli kjent for hele verden, og det er derfor han fra nå av vil bli kalt Den første Fader. Slik skal fremtidige generasjoner tiltale ham.

På den tiden, i 1990, flytter han inn i en utleiebolig i Hasselt, i nærheten av fødestedet sitt, ikke langt fra Zwolle. Han har ikke kontakt med foreldrene eller familien sin lenger. Han anser de heller ikke som familie, han er tross alt Guds førstefødte. Han har ingen foreldre, ingen tanter, ingen onkler, nevøer eller nieser. Hvis de vil ha kontakt med ham, må de først akseptere ham som Guds eneste sønn. Men det gjør de ikke, så det er ingen vits i å ha kontakt.

En håndfull av disiplene hans fra Enhetskirken er igjen. De fleste blir i Østerrike. Med pengene de gir kan Gerrit Jan konsentrere seg fullt og helt om oppgaven sin: å redde verden.

Han skriver bøker, mange bøker. Tekstene hans legger jo grunnlaget for å redde verden, de er sannheten som åpenbares for første gang. Det er Guds ord. Han underviser fortsatt de han har rundt seg. Noen få av disse menneskene er jordiske, disiplene hans, men det store flertallet er ånder.

For ham er de like virkelige som menneskene som fysisk er sammen med ham. Noen ganger kommer spøkelsene inn i stuen hans. Han snakker med dem i timevis. Noen ganger forlater han kroppen for å holde foredrag for store grupper av ånder langt borte i himmelriket. Med tankene langt borte, ytrer kroppen hans ordene. Han har øynene lukket. Han ser bare åndeverdenen. Han spiller inn alt for fremtiden: timevis med kassettbånd fulle av foredrag fra åndeverdenen. Det er bevis for fremtiden.

I mellomtiden vokser Gerrit Jans tre første barn opp. De lever sammen i denne spesielle virkeligheten. For første gang vokser jordiske barn opp sammen med Guds engler og himmelske ånder. I dette huset forenes åndeverdenen og den jordiske verden. Gud er alltid til stede. Bønn er like viktig for denne familien som å puste. Det er akkurat slik Gud alltid har ønsket at det skal være. Alt er som det en gang var i Edens hage.

